Սեռական շրթերի միաձուլում

**Սեռական շրթերի միաձուլում**, վուլվայի փոքր սեռական շրթերի միաձուլում։ Այն հիմնականում հանդիպում է մանկական տարիքում։

## Նկարագրություն
Սեռական շրթերի միաձուլումը հազվադեպ է լինում ի ծնե, այն ձեռք է բերվում ուշ մանկության շրջանում, և հետևանք է էստրոգենի անբավարար ազդեցության, իսկ նորածինները արգանդում ենթարկվում են մայրական էստրոգենի ազդեցությանը։ Այն սովորաբար դրսևորվում է 3 ամսական նորածինների մոտ։ Հիմնականում լինում է անախտանիշ, հայտնաբերվում է կամ զննման ժամանակ, կամ ծնողն է նկատում պատահաբար։ Երբեմն կարող են դիտվել դիզուրիկ երևույթներ, հրատապ միզարձակման ցանկություն, կամ միզելու ցանկության բացակայություն կամ էլ միզելուց հետո անմիզապահություն։ Որոշ բուժառուներ ունենում են հեշտոցային արտադրություն վուլվայում կամ վուլվայի նախամուտքում՝ մեզի կուտակման պատճառով:

### Բարդություններ
Սեռական շրթերի միաձուլումը կարող է հանգեցնել միզային համակարգի վարակի, վուլվայի վեստիբուլիտի կամ քրոնիկ անմիզապահությամբ պայմանավորված բորբոքմամբ։ Որոշ դեպքերում, կարող է առաջանալ միզուկի ամբողջական խցանում, հետևաբար անուրիա և միզապարկի գերձգում։

## Ախտաֆիզիոլոգիա
Առաջացման հիմնական գործոնը էստրոգենային անբավարարութունն է։ Էստրոգենի ցածր մակարդակ ունեցող վուլվան, ինչպիսին է նախադեռահասային տարիքը, ունի նուրբ էպիթելային շերտ և, հետևաբար, խոցելի է գրգռման նկատմամբ: Գրգռում առաջացնող պայմանները, ինչպիսիք են վարակը, բորբոքումը և վնասվածքը, հանգեցնում են փոքր շրթերի եզրային միաձուլման։ Միաձուլումը սովորաբար սկսվում է փոքր շրթերի հետին սանձիկից և ձգվում է առաջ։

Շրթերի կպումների մեծ մասը ինքնաբերաբար անհետանում է սեռական հասունացումից առաջ, քանի որ էստրոգենի մակարդակը բարձրանում է, և հեշտոցային էպիթելը ավելի ամուր է դառնում։

## Ախտորոշում
Ախտորոշումը կատարվում է ֆիզիկալ զննմամբ։ Շրթերի միաձուլում ունեցողների մեծ շրթերը դեպի դուրս տարածելիս, սովորաբար դիտվում է հյուսվածքի հարթ տեղամաս արտահայտված կենտրոնական գծով, մինչդեռ կլիտորի տակ սովորաբար առկա է առաջային բացվածք։

## Բուժում
Անախտանիշ դեպքերը բուժում չեն պահանջում, քանի որ դրանց մեծ մասը ժամանակի ընթացքում ինքնաբերաբար անջատվում է, սակայն բուժում կարող է անհրաժեշտ լինել, երբ կան ախտանիշներ: Հիմանական բուժումը էստրոգենային քսուսքի օգտագործումն է միաձուլված հատվածներում,որը 90% բուժառուների դեպքում արդյունավետ է։ Ծանր դեպքերում, երբ փոքր շուրթերը ամբողջությամբ միաձուլվել են՝ առաջացնելով միզուղիների կամ հեշտոցի խցանում, շրթերը պետք է վիրահատական եղանակով անջատվեն: Բուժումից հետո ախտադարձը տարածված է, բայց այն կանխարգելվում է հիգիենայի պատշաճ պահպանմամբ։ Հետազություններից մեկը ցույց է տվել, որ բետամետազոնի արդյունավետությունն ավելի բարձր է, քան էստրոգենինը, սակայն կան կողմնակի ազդեցություններ։

## Համաճարակաբանություն
Շրթերի միաձուլումը հաճախակի դիտվում է նորածինների և երիտասարդ աղջիկների մոտ: Այն առավել հաճախ հանդիպում է 13-ից 23 ամսական նորածինների շրջանում, այս տարիքային խմբում հաճախականությունը 3.3% է։ Ենթադրվում է, որ շրթերի միաձուլում տեղի է ունենում նախադեռահասային տարիքի բոլոր աղջիկների 1.8%-ի մոտ: Այն հազվադեպ է հանդիպում չափահաս կանանց շրջանում, մասնավորապես վերարտադրողական տարիքում, սակայն երբեմն հանդիպում է հետծննդաբերական և դաշտանադադարային շրջաններում։

## Ծանոթագրություն

## Արտաքին աղբյուրներ
* Labial adhesions at  Medscape

Կատեգորիա:Գինեկոլոգիական հիվանդություններ
Կատեգորիա:Կանանց առողջություն
Կատեգորիա:Մանկաբուժություն